钦定古今图书集成/明伦汇编/宫闱典/第090卷 > 长宁公主 下嫁杨慎交 又嫁苏彦伯
## 钦定古今图书集成/明伦汇编/宫闱典/第090卷 > 长宁公主 下嫁杨慎交 又嫁苏彦伯

按《唐书公主列传》：“长宁公主，韦庶人所生，下嫁杨慎
交。造第，东都使杨务廉营总第成，府财几竭，乃擢务
廉将作大匠，又取西京高士廉第左金吾卫故营合
为宅，右属都城，左𫖯大道，作三重楼，以冯观筑山浚
池，帝及后数临幸，置酒赋诗。又并坊西隙地广鞠场。
东都废，永昌县主丐其治为府，以地濒洛，筑鄣之，崇”
台蜚观相联属，无虑费二十万。魏王泰故第东西尽
一坊，潴沼三百亩。泰薨，以与民，至是主丐得之，亭阁
华诡，埒西京，内倚母爱，宠倾一朝。与安乐、宜城二主
后，媦郕国、崇国夫人争任事，赇谒纷纭。东都第成，不
及居。韦氏败，斥慎交绛州别驾，主偕往，乃请以东都
第为景云祠，而西京鬻第评木石直为钱二十亿万。
开元十六年，慎交死，主更嫁苏彦伯务廉，卒坐赃数
十万废终身。按《杨恭仁传》，恭仁子思训，思训孙慎
交，尚长宁公主，豫诛张易之，赐实封五百户。神龙中，
为秘书监，贬绛州别驾。